དེ་ཡངརྗེ་བཙུན་འཇམ་པའི་དབྱངས་ནི་འཇམ་དཔལ་གྱི་ཞིང་མདོར།བསྐལ་བ་འདིའི་སྔོན་རོལ་ཏུ་འཇིག་རྟེན་གྱི་ཁམས་འབྱུང་བ་བཟང་པོ་བྱ་བར་འཁོར་བསྒྱུར་ནམ་མཁའི་སྐྱེ་བ་བཞེས་ཚེ་སངས་རྒྱས་འབྲུག་སྒྲའི་དབྱངས་ཀྱི་རྒྱལ་པོའི་དྲུང་དུ་སེམས་བསྐྱེད་པ་དང་།གཞན་ཡང་སངས་རྒྱས་རིན་ཆེན་སྙིང་པོའི་སྤྱན་སྔར་སེམས་བསྐྱེད་ཅིང་ཞིང་སྦྱོང་བའི་སྨོན་ལམ་ཆེན་པོ་བཏབ་པར།སངས་རྒྱས་དེ་ཉིད་ཀྱིས་སངས་རྒྱས་ཀུན་ཏུ་གཟིགས་པ་ཞེས་བྱ་བར་ལུང་བསྟན།དེ་ནས་བྱ་དཀའ་ལ་གྲངས་མེད་པའི་སྤྱོད་པ་ཉམས་སུ་བླངས་པའི་ཚེ་ཇི་ལྟར་མཛད་པ་ནི།འཇམ་དཔལ་རྣམ་རོལ་དང་།འཇམ་དཔལ་གནས་པའི་མདོ།བྱམས་པ་སེང་གེ་སྒྲའི་ལེའུ།བློ་གྲོས་བཟང་མོས་ཞུས་པ།བློ་གྲོས་རབ་གསལ་གྱིས་ཞུས་པ།དཔའ་བར་འགྲོ་བའི་ཏིང་ངེ་འཛིན་གྱི་མདོ།འཇམ་དཔལ་རྩ་རྒྱུད་སོགས་མདོ་རྒྱུད་མང་པོར་རྒྱ་ཆེ་བར་གསུངས་པ་ལྟར་རོ།།བདག་ཅག་གི་སྟོན་པ་སྔོན་ཚོང་དཔོན་གྱི་བུ་དྲི་མེད་དཔུང་བར་གྱུར་པ་ན་འཇམ་དཔལ་ཆོས་སྨྲ་བ་ཡེ་ཤེས་རྒྱལ་བོར་གྱུར་པས་བྱང་ཆུབ་ཏུ་སེམས་ཐོག་མར་བསྐྱེད་དུ་བཅུག་པས།སྟོན་པས་ཀྱང་འཇམ་དཔལ་ནི་ངའི་སློབ་དཔོན་ཡིན་ཞེས་གསུངས་པ་ལྟར་དུས་གསུམ་གྱི་སངས་རྒྱས་ཐམས་ཅད་ལ་དང་པོར་སེམས་བསྐྱེད་པ།བར་དུ་ཚོགས་གསོག་པ།ཐ་མར་ཆོས་འཁོར་བསྐོར་བའི་གནས་སྐབས་ཐམས་ཅད་དུ་སློབ་དཔོན་ལྟ་བུའི་མཛད་པ་མཛད་པས་ན་རྒྱལ་བ་ཀུན་གྱི་ཡབ་ཏུ་བསྔགས།སངས་རྒྱས་བཅོམ་ལྡན་འདས་ཀྱི་དུས་སུ་མ་སྐྱེས་དགྲས་ཕ་བསད་པ་དང་།གཞན་ཞིག་གིས་མ་བསད་པ་ལ་འདིའི་སྤྲུལ་བས་དགྲ་བཅོམ་པ་ཐོབ་པར་བྱས་པ་དང་།མཉན་ཡོད་དུ་མུ་གེ་བྱུང་ཚེ་བདུད་ཀྱི་གནོད་པ་ཚར་བཅད་པ་དང་།གཅེར་བུ་མའི་བུ་གང་པོས་ཟླ་བ་གསུམ་གྱི་རིང་ལ་ཆོས་བསྟན་པས་མ་སྨིན་པ་འདིའི་སྤྲུལ་བས་དེའི་འཁོར་ལྔ་བརྒྱ་དང་བཅས་པ་སྐད་ཅིག་ལ་ཐེག་ཆེན་གྱི་བདེན་པ་ལ་བཀོད་པ་དང་།འཇམ་དཔལ་གཤིན་རྗེ་གཤེད་དུ་སྤྲུལ་ཏེ་གཤིན་རྗེ་ཡབ་ཡུམ་འཁོར་བཅས་བསྟན་སྲུང་དུ་བཀོད་པ་སོགས་བགྲང་དུ་མེད།མཐར་འཚང་རྒྱ་བའི་ཞིང་རྡུལ་མེད་ཅིང་དྲི་མ་དང་བྲལ་བ་ཡང་དག་བསགས།དེའི་དྲུང་ན་བདེ་བ་ཅན་གྱི་སྣོད་བཅུད་ནི་ཆུ་ཐིགས་ཕྲ་མོ་དང་མཚུངས་ཏེ།དེར་འཇམ་དཔལ་མ་གཏོགས་པའི་སངས་རྒྱས་གང་གིས་ཀྱང་རྔོ་མི་ཐོགས་པར་གསུངས།